
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāve un Ilona Leimane kā komersantu interešu pārstāve, izskatīja rakstveida procesā strīdu starp patērētāju un sabiedrību par iegādāto apavu atbilstību līguma noteikumiem.
No lietas materiāliem izriet, ka patērētāja 2025. gada 11. novembrī sabiedrībā iegādājās apavus “ADIDAS GAZELLE BOLD W” par cenu 89,00 EUR. Patērētāja norāda, ka apavi ir bijuši maz lietoti un garantijas laikā tiem ir konstatēta neatbilstība – apavos ir atlīmējies audums, ko patērētāja uzskata par ražošanas defektu. Patērētāja ir vērsusies pie sabiedrības ar prasību par naudas atmaksu, tomēr sabiedrība ir atteikusi prasības izpildi, norādot, ka konstatētais defekts radies nepareizas lietošanas vai kopšanas rezultātā. 
Sabiedrība lietā sniegusi skaidrojumu, kurā norāda, ka neatbilstība ir maznozīmīga, kā arī apavi ir nolietoti un defekts varētu būt radies paklupšanas vai aizķeršanās rezultātā. Līdz ar to sabiedrība noraida patērētājas prasību par naudas atmaksu.
Komisija, izvērtējot lietā esošos materiālus, iesniegtās fotogrāfijas, konstatē, ka apavu virsma ir nosmērēta ir līmi. Komisija pieļauj, ka patērētāja ir pati mēģinājusi novērts auduma atlīmēšanos. Ņemot vērā, ka uz apaviem ir līmes paliekas, Komisijai nav iespējams noteikt cēloni tam, ka audums ir atlīmējies.
No lietā esošajiem materiāliem Komisija secina, ka sabiedrība patērētājai ir piedāvājusi novērst auduma atdalīšanos.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. No PTAL 14.panta pirmās daļas izriet, ka prece ir līguma noteikumiem neatbilstoša, ja tā neatbilst solītajai kvalitātei un nav derīga mērķim, kādam patērētājs preci izvēlējies, 
Savukārt, atbilstoši PTAL 28. panta  otrajai daļai, patērētājam sākotnēji ir tiesības pieprasīt, lai pārdevējs novērš neatbilstību vai veic preces maiņu. Līdz ar to patērētāja sākotnēji nevar prasīt naudas atmaksu.
No lietā esošajiem dokumentiem nav iespējams secināt, vai auduma atlīmēšanās bija ražošanas defekts, vai radies, piemēram, aizķeroties aiz kaut kā, savukārt tas, ka apaviem ir redzamas, iespējams līmes paliekas, neļauj izdarīt secinājumus par defekta cēloni, līdz ar to Komisijai nav iespējams konstatēt vai apavi ir līguma noteikumiem neatbilstoši. Ievērojot, ka sabiedrība ir piedāvājusi novērt defektu, Komisija aicina patērētāju izvērtēt sabiedrības piedāvājumu un vienoties par neatbilstības novēršanu.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 14.panta pirmo daļu, 28.panta otro daļu,

nolemj:

noraidīt patērētājas prasību par naudas atmaksu.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Sandra Vētra

